Hroncová, Silvia, dočasne poverená ministerka kultúry SR (2023-06-16):
Ďakujem veľmi pekne. Ďakujem veľmi pekne, pán predsedajúci. Vážené poslankyne a poslanci, predkladám vám návrh zákona, ktorým sa mení a dopĺňa zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov. Verejnoprávne médiá majú na mediálnom trhu svoje nezastupiteľné miesto, keďže predstavujú systémový nástroj na poskytovanie služby verejnosti spočívajúcej v širokom prístupe verejnosti k nestranným a objektívnym informáciám ku kultúre a vzdelávaniu. Jedným z nevyhnutných legislatívnych nástrojov na zabezpečenie nezávislosti verejnoprávnych médií je eliminovanie vplyvu štátu na ich rozpočet prostredníctvom každoročných rokovaní o rozpočte a zabezpečenie dostatočného, stabilného a najmä predvídateľného financovania umožňujúceho viacročné plánovanie a konkurencieschopné výsledky. Vo financovaní rozhlasu a televízie existuje dlhodobo neriešený nesúlad medzi rozsahom a kvalitou požadovaných služieb a objemom financií, ktoré sú v RTVS každoročne poskytované. Úhrady za služby verejnosti, ktoré tvorili primárny zdroj financovania RTVS, neboli od roku 2003 nominálne navyšované, čo zvyšovalo mieru závislosti od financovania verejnoprávneho vysielania zo štátneho rozpočtu. Takýto systém financovania prehlboval riziko ohrozenia mediálnej slobody a plurality médií, čo malo negatívny vplyv aj na samotnú úroveň právneho štátu. Zákonom č. 59/2023 Z. z. zo 17. februára 2023 bolo od 1. júla 2023 schválené zrušenie úhrad za služby verejnosti a ich nahradenie nárokovateľným príspevkom zo štátneho rozpočtu. Zrušením úhrad sa riziko ohrozenia mediálnej slobody a plurality médií viac zvýraznilo, keďže sa nezaručila finančná nezávislosť RTVS, pokiaľ ide o primeranosť financovania, ani sa neeliminovalo riziko politických zásahov do financovania RTVS pri naviazaní na štátny rozpočet bez ďalších bŕzd a protiváh. Existujúci, doteraz existujúci model financovania RTVS kombinujúci viac zdrojov financovania, ktoré sú v konečnom dôsledku všetky napojené na štátny rozpočet, je naďalej nepredvídateľný a nesystematický a nespĺňa európske ani medzinárodné štandardy kladené na požadované modely financovania verejnoprávnych médií. Okrem toho samotná správa Európskej komisie o stave právneho štátu z roku 2022 v kapitole o situácii v oblasti právneho štátu odporúča Slovensku, aby v oblasti mediálnej politiky: „posilnilo pravidlá a mechanizmy na podporu nezávislého riadenia a redakčnej nezávislosti verejnoprávnych médií s prihliadnutím na európske štandardy týkajúce sa verejnoprávnych médií". Cieľom nového predloženého návrhu zákona o RTVS je preto zvýšiť finančnú stabilitu a nezávislosť RTVS zavedením nového spôsobu financovania založeného na automatickom poskytovaní príspevku zo štátneho rozpočtu v dohodnutej výške ustanovenej ako percentuálny podiel z vyprodukovaného hrubého domáceho produktu Slovenskej republiky, ktorý nebude podliehať žiadnym politickým ani negociačným tlakom. Návrh zákona aktuálne posudzuje aj Európska komisia z hľadiska pravidiel Európskej únie pre štátnu pomoc, a to v súlade s čl. 106 až 108 Zmluvy o fungovaní Európskej únie. Navrhuje, aby zákon nadobudol účinnosť od 1. júla 2023. Predložený návrh zákona o RTVS bol prerokovaný Ústavnoprávnym výborom Národnej rady Slovenskej republiky, ďalej Výborom Národnej rady Slovenskej republiky pre financie a rozpočet a Výborom Národnej rady Slovenskej republiky pre kultúru a médiá, ktorý k predloženému návrhu zákona prijal spoločnú správu výborov o prerokovaní návrhu zákona. Súhlasím so závermi, ktoré odzneli vo výbore pre, pre kultúru a médiá. Dovoľujem si vás požiadať o podporu môjho návrhu zákona o RTVS. Ďakujem veľmi pekne za pozornosť.